Nuwe waarnemende hoof vir Transnet | Maroela Media
Nuwe waarnemende hoof vir Transnet
Tau Morwe, ŉ voormalige senior bestuurder by Transnet, is as dié maatskappy se waarnemende groep- uitvoerende hoof en lid van die Transnet-raad vir ŉ tydperk van ses maande aangestel.
Morwe sal vanaf 1 November tot 30 April volgende jaar in dié posisie waarneem.
Morwe se aanstelling kom nadat Siyabonga Gama twee weke gelede as uitvoerende hoof van Transnet afgedank is weens bewerings van ernstige oortredings rakende finansiële, verkrygings- en fidusiêre verpligtinge. Twee regsfirmas het Gama betrek by bewerings dat verkrygingsreëls oortree is in ŉ R54 miljard‑kontrak om 1 064 nuwe lokomotiewe vir die maatskappy aan te koop.
Gama het hom intussen na die Arbeidshof gewend om sy afdanking te betwis.
Morwe het in 1997 by die staatsbeheerde vrag- en spoormaatskappy aangesluit en was 17 jaar lank in diens van die maatskappy. Hy het in dié tyd as uitvoerende hoof van drie van Transnet se afdelings gedien – die nasionale hawe-owerheid, vragspoorweë en haweterminale.
Nadat hy in 2015 by Transnet weg is, het hy as ŉ vervoer- en logistieke konsultant in Suid-Afrika en oor die res van die kontinent gewerk.
Morwe het ŉ BA‑graad in ekonomie van die Howard‑universiteit in die VSA, asook kwalifikasies van die Nasionale Universiteit van Singapoer. Popo Molefe, voorsitter van die Transnet-raad, meen Morwe se aanstelling bring ŉ magdom ondervinding na die maatskappy in ŉ tyd wat dit noodsaaklik is dat bestuursprosedures by Transnet versterk en konsolideer word.
Pravin Gordhan, minister van openbare ondernemings, het Morwe se aanstelling goedgekeur.
Botsing op N3 eis ses lewens